रोमांचक मुकाबले में दो रन से जीता नाइट राइर्ड्स  
चैम्पियंस लीग ट्वेंटी-20 टूर्नामेंट के दूसरे क्वीलफाइंग मुकाबले में कोलकाता नाइट राइर्ड्स ने ऑकलैंड को दो रन से पराजित कर दिया।
चैम्पियंस लीग ट्वेंटी-20 टूर्नामेंट के दूसरे क्वीलफाइंग मुकाबले में सोमवार को कोलकाता नाइट राइर्ड्स टीम ने एक रोमांचक मुकाबले में न्यूजीलैंड की ऑकलैंड टीम को दो रन से पराजित कर दिया।  ऑकलैंड टीम को जीत के लिए अंतिम ओवर में 11 रन बनाने थे। नाइट राइडर्स के कार्यकारी कप्तान जैक्स कालिस ने गेंद ब्रेट ली को थमाई। ली अपने कप्तान के भरोसे पर खरे उतरे ओर अंतिम ओवर में उन्होंने नौ रन देकर अपनी टीम को दो रनों से जीत दिला दी।  उप्पल स्थित राजीव गांधी अंतरराष्ट्रीय क्रिकेट स्टेडियम में टॉस जीतकर पहले बल्लेबाजी करने उतरी नाइट राइर्ड्स ने निर्धारित 20 ओवरों में छह विकेट के नुकसान पर 121 रन बनाए। इसके जवाब में बल्लेबाजी करने उतरी ऑकलैंड टीम 20 ओवरों में छह विकेट के नुकसान पर 119 रन ही बना सकी।  ऑकलैंड टीम की ओर से लू विन्सेंट ने 40, कोलिन मुनरो ने 20 और जिम्मी एडम्स ने 18 रनों का योगदान दिया जबकि काइले मिल्स 19 रन बनाकर नाबाद रहे।  ऑकलैंड टीम की शुरुआत खराब रही और पहले ही ओवर में उसने सलामी बल्लेबाज मार्क गुपटिल का विकेट गंवा दिया। गुपटिल खाता भी नहीं खोल पाए। इसके बाद लू विन्सेंट ने 37 गेंदों में छह चौके और एक छक्के की मदद से 40 रनों की तेज पारी खेली। वह नौवें ओवर में रन आउट हुए।   इसके बाद 10वें ओवर में ऑकलैंड के दो विकेट गिरे। जिम्मी एडम्स 19 गेंदों में दो चौके की मदद से 18 रन बनाकर यूसुफ पठान की गेंद पर उन्हीं को कैच थमा बैठे। राबर्ट क्विनी बिना खाता खोले पवेलियन लौट गए। ग्रेथ हाफकिन्स 13वें ओवर में 10 रन बनाकर और कोलिन मुनरो 19वें ओवर में 20 रन बनाकर आउट हुए।   नाइट राइडर्स की ओर से यूसुफ पठान को दो विकेट मिले जबकि जैक्स कालिस और रजत भाटिया को एक-एक विकेट हासिल हुआ।   इससे पहले टॉस जीतकर पहले बल्लेबाजी करते हुए नाइट राइर्ड्स ने जोरदार शुरुआत की लेकिन वह इसे एक बड़े स्कोर में तब्दील करने में नाकाम रही। नाइट राइर्ड्स ने निर्धारित 20 ओवरों में छह विकेट के नुकसान पर 121 रन बनाए।  नाइट राइडर्स के सलामी बल्लेबाज मानविंदर बिसला ने 33 गेंदों पर सात चौकों और एक छक्के की मदद से 45 रनों की तूफानी पारी खेली। बिसला को उनके इस प्रदर्शन के लिए मैन ऑफ द मैच के खिताब से नवाजा गया। कार्यकारी कप्तान जैक्स कैलिस ने 35 गेंदों में चार चौकों की मदद से 33 रन बनाए।  इसके अलावा यूसुफ पठान ने 12, मनोज तिवारी ने एक, डेसचेट ने तीन और शाकिब अल हसन ने चार रनों का योगदान दिया। रजत भाटिया 10 और श्रीवत्स गोस्वामी आठ रन बनाकर नाबाद रहे।  नाइट राइडर्स की कमान कैलिस के हाथों में है जबकि ऑकलैंड के कप्तान गारेथ हॉपकिंस हैं। कैलिस को नियमित कप्तान गौतम गम्भीर की गैरमौजूदगी में टीम का नेतृत्व करने का मौका मिला है। गम्भीर सिर में लगी चोट के कारण क्वालीफाईंग दौर में नहीं खेल रहे हैं।  क्वालीफाइंग टूर्नामेंट में खेलने वाली छह में से तीन टीमों को मुख्य टूर्नामेंट में खेलने का मौका मिलेगा। क्वालीफाइंग में त्रिनिदाद एवं टोबैगो (वेस्टइंडीज), रुहुना राइनोज (श्रीलंका), नाइट राइडर्स (भारत), समरसेट और लीसेस्टरशायर (इंग्लैंड) टीमें खेल रही हैं।  इंडियन प्रीमियर लीग (आईपीएल) के चौथे संस्करण में चौथे स्थान पर रही नाइट राइर्ड्स टीम अगर मुख्य दौर में जगह बनाने में सफल रहती है तो इस दौर में आईपीएल की टीमों की संख्या चार हो जाएगी।  मुख्य दौर का टूर्नामेंट 23 सितम्बर से खेला जाएगा, जिसमें आईपीएल चैम्पियन चेन्नई सुपर किंग्स, मुम्बई इंडियंस (भारत), रॉयल चैलेंजर्स बैंगलोर ( भारत), न्यू साउथ वेल्स (आस्ट्रेलिया), साउथ आस्ट्रेलिया (आस्ट्रेलिया), केप कोबराज (दक्षिण अफ्रीका) और वारियर्स  (दक्षिण अफ्रीका) टीमें हिस्सा ले रही हैं।